Shimoliy Koreyada turistlar uchun internet portali ishga tushdi

KXDR hukumati chet ellik turistlar uchun xizmat qiladigan internet portali ishga tushirilishiga ruxsat berdi. Bu haqda The Telegraph nashriga tayanib, “Kun” xabar bermoqda.

Ma’lumki, bu mamlakat hududida aholiga internetdan foydalanish taqiqlangan. Turistlar uchungina xizmat ko‘rsatadigan DprkToday.com internet portali ingliz tilida emas, koreys tilida faoliyat ko‘rsatadi. Bu portal orqali chet ellik sayyohlar KXDR hududida joylashgan diqqatga sazovor joylar hamda mehmonxonalar haqida ma’lumot olishi mumkin. Bundan tashqari, portalda sayyohlar uchun marshrutlar hamda turli maslahatlar berish bo‘limlari tashkil etilgan.
Shuningdek, saytda sayyohlarning Shimoliy Koreyaga qiziqishini oshirishni ta’minlash uchun turli videolavhalar joylashtirilgan bo‘lib, saytga tashrif buyuruvchilar shimollik koreys futbolchilari va atletlarining mahoratini ifoda etuvchi kliplar, “Masikryong” chang‘i kompleksida tushirilgan lavhalar, dengiz delfinlarining “buyuk ko‘chishi” ifodalangan tasvirlarni, kosmosga raketa uchirilishi jarayonlarini tomosha qilishi mumkin.
Bundan biroz oldinroq, “ebola” xavfi tufayli Shimoliy Koreya hududiga chet elliklarning kirishi taqiqlangani haqida xabarlar paydo bo‘lgan edi.